महाभारत में जलाशय के समीप खड़े यक्ष बने धर्म ने युधिष्ठिर से पूछा था कि दुनिया में सबसे तेज दौड़ने वाली चीज क्या है ? तब धर्मराज युधिष्ठिर ने उत्तर दिया,कि सबसे तेज गति में दौड़ने वाला होता है,हमारा ‘मन‘। यह हमें पलक झपकते ही यहां से वहां और वहां से और कहीं ले जा सकता है और फिर दूसरे क्षण वहां से कहीं और। मन से तेज आज भी किसी और वस्तु की गति नहीं है। लेकिन मन के बाद इंटरनेट ऐसा दूसरा तेज गति का माध्ययम है,जिस पर सूचनाएं सबसे तेज गति से दौड़कर मंजिल तय करती हैं। लेकिन ये सूचनाएं उसी भाषा में संप्रेषित होती हैं,जो भाषाएं कंप्युटर को सिखाई हुई हैं। दुर्भाग्य से भारत में कंप्युटर,जो इक्कीसवीं शताब्दी का सबसे तेज गति से दौड़ने वाला इंजन है,वह हमारी भाषा में नहीं है ? नतीजतन हम इसका भरपूर दोहन नहीं कर पा रहे हैं। इसलिए जरूरी है कि संगणक का भाषाई पिछड़ापन तो यथाशीघ्र दूर हो ही इसका कुंजी-पटल भी हिंदी में हो। भोपाल में हो रहे विश्व हिंदी सम्मेलन में साॅफ्टवेयर बनाने वाली कंपनी माइक्रोसाॅफ्ट के अलावा कई आईटी कंपनियां भागीदारी कर रही हैं। उनसे कुंजी-पटल हिंदी में बनाने का आग्रह किया जा सकता है।